Serviciul medical de urgență din R. Moldova va beneficia de echipamente laporascopice cumpărate cu ajutorul unui grant oferit de Coreea de Sud. Un memorandum care prevede o donație de 720 de mii de dolari a fost semnat marți de ministrul Sănătății, Ala Nemerenco, și ambasadorul Coreei în R. Moldova, cu sediul la Kiev, Kim Hyung-Tae.
Anunțul a fost făcut de cei doi oficiali la Spitalul raional Orhei, acolo unde a fost inaugurată centrala fotovoltaică instalată cu sprijinul financiar al Coreei.
„Seul a oferit, în 2023, un grant de 500 000 de dolari pentru instalarea centralelor fotovoltaice în cinci spitale raionale din R. Moldova – cele de la Orhei, Căușeni, Edineț, Ungheni și Soroca. În anul 2022, Coreea a mai donat sistemului medical din R. Moldova încă 200 000 de dolari”, a subliniat ambasadorul.
Proiectul „Îmbunătățirea asistenței medicale de urgență în Republica Moldova”, care prevede dotarea mai multor instituții medico-sanitare publice de nivel raional cu echipamente medicale pentru intervenții laparoscopice, urmează a fi realizat până la finele anului 2024.
De asemenea, Coreea va sprijini alți parteneri, precum UNICEF, pentru a aduna 7 milioane de dolari destinați asistenței oferite refugiaților din Ucraina de către instituțiile din R. Moldova.